สรรพากรสอบวินัยขรก.เว้นบี้ภาษีหุ้นลูกทักษิณ
คลังนั่งไม่ติดสั่งกรมสรรพากรตั้งสอบวินัยร้ายแรงข้าราชการละเว้นหน้าที่ไม่เก็บภาษีหุ้นลูกอดีตนายกฯ ทักษิณ
30 ก.ย. 2560

คลังนั่งไม่ติดสั่งกรมสรรพากรตั้งสอบวินัยร้ายแรงข้าราชการละเว้นหน้าที่ไม่เก็บภาษีหุ้นลูกอดีตนายกฯ ทักษิณ          แหล่งข่าวกระทรวงการคลัง เปิดเผยว่า เมื่อวันที่ 28 ก.ย. 2560 นายสมชัย สัจจพงษ์ ปลัดกระทรวงการคลัง ได้ออกคำสั่งให้กรมสรรพากรตั้งกรรมการสอบวินัยร้ายแรงข้าราชการที่ละเว้นปฏิบัติหน้าที่ไม่ยื่นอุทธรณ์ศาลภาษีเพื่อเก็บภาษีการซื้อขายหุ้นจากนายพานทองแท้ และ น.ส.พิณทองทา ชินวัตร บุตรของอดีตนายกรัฐมนตรีทักษิณ ชินวัตร โดยให้ตั้งกรรมการดังกล่าวภายในวันที่ 29 ต.ค. 2560 เนื่องจากมีข้าราชการเกษียณอายุราชการ          ทั้งนี้ จากผลการสอบข้อเท็จจริงของกระทรวงการคลัง พบว่า มีเจ้าหน้าที่กรมสรรพากร 4 คน ที่ละเว้นปฏิบัติหน้าที่ เกษียญอายุราชการก่อนหน้านี้ไปแล้ว 2 คน และอีก 1 คน กำลังเกษียณอายุราชการในวันที่ 30 ก.ย. 2560 นี้  อย่างไรก็ตามกรรมการสอบมีอำนาจเรียกทุกคนมาสอบ เพราะถึงเอาผิดวินัยไม่ได้ ก็ยังมีความผิดทางอาญาและความผิดทางแพ่ง          สำหรับประเด็นกรณีกรมสรรพากรไม่ทำการประเมินเก็บภาษีจากการซื้อขายหุ้นจากอดีตนายกรัฐมนตรีทักษิณ คลังได้สั่งให้มีการสอบข้อเท็จจริงเพิ่มเติมก่อนตั้งกรรมสอบวินัยร้ายแรง ซึ่งมีเจ้าหน้าที่สรรพากรเกี่ยวข้องจำนวนมาก